Diari Oficial de la Generalitat Valenciana


Sumari del DOGV 5065, del 05-08-2005 (2005/8993)

ORDE de 31 de maig de 2005, de la Conselleria de Cultura, Educació i Esport, per la qual es delimita l'entorn de protecció de la torre de Mussa de Benifaió (València) i se n'establix la normativa de protecció.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5065

Data del DOGV
:   05-08-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/8993


Data del document
:   31-05-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Benifaió
    * ben cultural
    * protecció del patrimoni
    * monument
    * patrimoni arquitectònic
    * legislació

ORDE de 31 de maig de 2005, de la Conselleria de Cultura, Educació i Esport, per la qual es delimita l'entorn de protecció de la torre de Mussa de Benifaió (València) i se n'establix la normativa de protecció. [2005/8993]
  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents al territori de la Comunitat Valenciana que a la seua entrada en vigor ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les disposicions addicionals primera i segona d'esta última norma. La denominada torre de Mussa de Benifaió constituïx, per tant, per ministeri de la llei un bé d'interés cultural amb la categoria de monument.
  
En aplicació de la disposició transitòria primera, paràgraf segon, de la Llei 4/98, d'11 de juny, de la Generalitat Valenciana, del Patrimoni Cultural Valencià, relativa a la complementació de les declaracions produïdes amb anterioritat a la seua entrada en vigor i referides a béns integrants del patrimoni cultural valencià, a fi d'adaptar el seu contingut als requisits que s'establixen en esta, la Direcció General de Promoció Cultural i Patrimoni Artístic va aprovar la Resolució de 12 de gener de 2000 (DOGV 24.02.00) per la qual es va acordar tindre per incoat l'expedient de delimitació de l'entorn de protecció i de la determinació de la normativa de protecció de la torre de Mussa a Benifaió (València).
  
En compliment dels preceptes abans referits, esta última resolució es va notificar a l'Ajuntament de Benifaió i als interessats desconeguts per mitjà de l'exposició al tauler d'anuncis de l'Ajuntament, i es va comunicar al Registre General de Béns d'Interés Cultural a l'efecte de la seua anotació en este.
  
Per Resolució de la Direcció General de Patrimoni Cultural Valencià de 4 de novembre de 2004 (DOGV 26.11.04), es va sotmetre l'expedient incoat per a la delimitació de l'entorn de protecció de la torre de Mussa de Benifaió i la determinació de la corresponent normativa de protecció a tràmit d'informació pública, sense que en el termini d'un mes establit en l'article 27.6 de la Llei 4/98, d'11 de juny, s'hagen formulat al·legacions.
  
Per escrit de la Direcció General de Patrimoni Cultural Valencià de la Conselleria de Cultura, Educació i Esport de data 7 de gener de 2005, es va concedir tràmit d'audiència a l'Ajuntament afectat d'acord amb el que establixen l'article 27.6 de la Llei 4/98, d'11 de juny, del Patrimoni Cultural Valencià, i article 84 de la Llei de Règim Jurídic de les Administracions Públiques i del Procediment Administratiu Comú, sense que en el termini concedit a este efecte s'hagen formulat al·legacions.
  
S'han complit tots els tràmits preceptius legalment previstos per a la delimitació de l'entorn de protecció de la torre de Mussa de Benifaió i l'establiment de la corresponent normativa protectora; s'ha complementat d'esta manera el contingut de la declaració produïda en el seu dia amb les noves determinacions que exigix la Llei 4/98, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, paràgraf 2n, de la mateixa norma.
  
En compliment d'este precepte i del Decret 7/2003, de 21 de juny, del president de la Generalitat Valenciana, pel qual s'assignen competències a les conselleries, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Delimitar l'entorn de protecció de la torre de Mussa a Benifaió (València) i establir-ne la normativa de protecció.
  
Segon
  
L'entorn de protecció del bé d'interés cultural, així com el règim de protecció, queda definit en els annexos adjunts que formen part de la present orde. La documentació complementària consta en l'expedient corresponent.
  
Tercer
  
Comunicar la present delimitació d'entorn i determinació de normativa protectora de la torre de Mussa de Benifaió (València) al Registre General de Béns d'Interés Cultural perquè en quede constatació en este.
  
DISPOSICIÓ FINAL
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu en els terminis i davant dels òrgans i pels interessats que s'indiquen a continuació:
  
El recurs de reposició haurà d'interposar-se davant el conseller de Cultura, Educació i Esport, en el termini d'un mes a comptar de l'endemà de la seua publicació per als interessats diferents de les administracions públiques.
  
El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
  
València, 31 de maig de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
1. Descripció
  
Es tracta d'una torre de guaita i defensa de l'època àrab que devia formar part del cinturó defensiu de la ciutat de València. També es va usar per a protegir la població de les incursions barbaresques i com a magatzem de grans. S'ubica als afores de Benifaió i des d'esta pot dominar-se la població, així com una gran extensió de terreny.
  
És de base quadrada i volum troncopiramidal construïda amb el sistema conegut com a tàpia de pedra. La porta d'accés se situa a uns dos metres de terra i per damunt d'esta es troba l'única finestra de la primera planta. Per damunt s'obrin quatre obertures o espitlleres per cara, i encara hui es conserven alguns merlets a la coberta.
  
L'interior, reblit fins a l'alçària de l'accés, es troba partit per un arc ogival que sosté la primera planta. Les quatre parets interiors es troben perforades per quasi dos mil orificis, alguns amb restes d'estaques, que, segurament, degueren utilitzar-se per a pujar a dalt, ja que no hi ha restes d'escales.
  
La torre és el més antic vestigi arquitectònic conservat a Benifaió i data probablement del segle xiii. Se sap que el 10 de juny de 1376 el rei Pere IV va encarregar al mestre de Montesa que fera obres de reparació en les torres de Benifaió, Silla i altres, a causa de les destruccions que havia patit durant les guerres. La llegenda la suposa comunicada amb la del nucli urbà de la població a 1.500 m de distància aproximadament.
  
En l'actualitat, és de propietat municipal i forma part d'un projecte de parc municipal que la circumdarà.
  
2. Justificació de la delimitació proposada
  
La delimitació s'establix en funció dels criteris següents:
  
- Paisatgístics, amb la inclusió dels camins més pròxims des d'on és possible la seua contemplació.
  
- Arqueològics, incorporant les parcel·les entorn de la torre per la previsible successió de troballes prèvies o lligades a esta.
  
3. Delimitació de l'entorn
  
Origen: intersecció de la prolongació del límit sud de la parcel·la número 385 del polígon cadastral número 4 amb l'eix del camí situat entre les parcel·les 385 i 390, punt A.
  
Sentit: horari
  
Línia delimitadora: des de l'origen, la línia continua pel límit entre les parcel·les números 385, 513, 296, 501 i les 547, 384, 298, 184, 186, 187 i el límit nord de la parcel·la número 38 del polígon cadastral número 4. Continua en la direcció del camí fins a creuar la via del tren. Gira cap al sud pel límit est de les vies del tren fins a continuar per l'eix de la carretera comarcal V-42 en direcció oest. Continua cap al nord pel límit oest del camí Passet fins a girar a est i continuar pel límit entre les parcel·les 315 i 392 amb les 313 i 314. Creua el camí existent i continua pel límit sud de les parcel·les números 391 i 390 fins a l'origen punt A.
  
4. Normativa de protecció del monument i el seu entorn (article 28 de la Llei del Patrimoni Cultural Valencià)
  
Monument
  
Article 1. S'atindrà al que disposa la secció segona, Règim dels béns immobles d'interés cultural, del capítol III, títol II de la Llei 4/1998 d'11 de juny, del Patrimoni Cultural Valencià, aplicable a la categoria de monument.
  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà segons el que disposa l'article 35 de la Llei del Patrimoni Cultural Valencià.
  
Entorn de protecció
  
Article 3. Els usos permesos seran els agrícoles i recreatius, sempre que siguen compatibles amb la posada en valor i gaudi patrimonial del bé. A fi de preservar el paisatge històric de la torre no s'autoritzarà cap edificació per a cap ús; de manera que queden expressament prohibits els moviments de terres i excavacions que no es realitzen de conformitat amb l'article següent, senyalitzacions de tipus publicitari, tala d'arbres ?sense autorització expressa de la conselleria competent en matèria de cultura- i abocament de residus.
  
Article 4. Les actuacions arqueològiques hauran de ser autoritzades per la conselleria competent en matèria de cultura, d'acord amb l'article 60 de la Llei del Patrimoni Cultural Valencià.
  
Article 5. La torre metàl·lica i la línia elèctrica aèria existents hauran de ser eliminades a fi de no perjudicar la panoràmica de la torre i el seu entorn.
  
Article 6. No es permetran instal·lacions o elements emergents que pertorben el caràcter rústic de l'àmbit protegit.
  
Article 7. No es permetran les tanques opaques o que desvirtuen la continuïtat paisatgística del territori.